Geen beurtkrag die naweekArgieffoto Geen beurtkrag word dié naweek verwag nie, aangesien Eskom genoeg opwekkingskapasiteit het om aan die vraag na krag te voldoen, sê die kragreus in ŉ verklaring. Noodreserwes is ook beskikbaar, sou bykomende opwekking nodig wees. “Drie van ons eenhede het Vrydag ophou werk, maar ons kon een daarvan weer in werking stel. Gevolglik moes ons ons gasturbines sowel as ons pompstoorskemas aanwend om in die vraag na elektrisiteit te voorsien,” sê Eskom. “Alle noodkragopwekkers is egter gereed om krag oor die naweek te verskaf sou dit nodig wees.” Eskom verwag ook dat sommige van die eenhede wat Vrydag die gees gegee het, weer Saterdag sal werk. Teen Vrydag 17:00 was die stelsel steeds onder druk weens onbeplande kragonderbrekings wat 11 431 MW verlore laat gaan het. “Ons sal voortgaan om die stelsel te monitor, maar vra dat verbruikers elektrisiteit spaarsamig sal gebruik.” Intussen het die Gautengse LUR vir samewerkende regering en tradisionele aangeleenthede (Cogta), Lebogang Maile, die VF Plus in ŉ amptelike brief verseker hy sal alles in sy vermoë doen om te sorg dat die Mogale City-munisipaliteit sy afbetalingsooreenkoms met Eskom nakom. Eskom het vandeesweek in ŉ koerantkennisgewing aangedui dat Krugersdorp en omliggende gebiede se elektrisiteitstoevoer vanaf 19 Maart verminder of onderbreek gaan word. Die stap volg nadat Mogale City nie sy afbetalingsooreenkoms met Eskom nagekom het nie. Mogale City (Krugersdorp) skuld die kragverskaffer ŉ astronomiese R92 miljoen. Die munisipaliteit het gister (Vrydag) onderneem om R32 miljoen aan Eskom te betaal en die balans aan die begin van Februarie.